Document ID: 32000R2294

Komisijos reglamentas (EB) Nr. 2294/2000
2000 m. spalio 16 d.
leidžiantis nukrypti nuo Tarybos reglamento (EB) Nr. 1255/1999 dėl bendro pieno ir pieno produktų rinkos organizavimo 31 straipsnio 10 dalyje numatyto atvykimo į paskirties vietą įrodymo pateikimo dėl diferencijuotų grąžinamųjų išmokų ir nustatantis išsamias mažiausio eksporto grąžinamosios išmokos dydžio taikymo tam tikriems pieno produktams taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 31 straipsnio 10 ir 14 dalis,
Kadangi:
(1) Reglamento (EB) Nr. 1255/1999 31 straipsnio 10 dalies trečiojoje įtraukoje nustatyta, kad tais atvejais, kai mokama diferencijuota grąžinamoji išmoka, ji turi būti mokama pateikus įrodymą, kad produktai pasiekė licencijoje nurodytą paskirties vietą arba kitą paskirties vietą, kuriai buvo nustatyta grąžinamoji išmoka. Šiai taisyklei gali būti taikomos išimtys, jei nustatomos lygiavertes garantijas suteikiančios sąlygos.
(2) Jeigu eksporto grąžinamosios išmokos diferencijuojamos pagal paskirties vietą, 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles [3], su pakeitimais, padarytais Reglamentu (EB) Nr. 1557/2000 [4], 18 straipsnio 1 ir 2 dalyse yra nustatyta, kad grąžinamosios išmokos dalis, apskaičiuojama pagal mažiausią grąžinamosios išmokos dydį, turi būti sumokėta eksportuotojo prašymu, pateikus įrodymą, kad produktas buvo išvežtas iš Bendrijos muitų teritorijos.
(3) Pagal specialius susitarimus su trečiosiomis šalimis kai kuriais atvejais tam tikrų pieno produktų eksportui į tas šalis taikomas grąžinamosios išmokos dydis gali būti daug mažesnis už paprastai taikomą grąžinamąją išmoką. Eksporto grąžinamoji išmoka gali būti nenustatyta, todėl mažiausias grąžinamosios išmokos dydis taip pat negali būti nustatytas.
(4) 1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [5], su paskutiniaispakeitimais, padarytais Reglamentu (EB) Nr. 1961/2000 [6], 20a straipsnio 8 dalyje yra numatyta diferencijuoti grąžinamąją išmoką į Dominikos Respubliką eksportuoti skirtiems pieno milteliams, kurių kodas pagal Kombinuotąją prekių nomenklatūrą yra 0402.
(5) Specialūs susitarimai dėl tam tikrų produktų eksporto į Dominikos Respubliką, kurių importui į šią šalį gali būti taikomas specialus režimas, užtikrina, kad produktai, kuriems taikoma eksporto grąžinamoji išmoka ir kurie turi būti pristatyti į kitas paskirties vietas arba į tą šalį, tačiau ne pagal specialius susitarimus, negali būti importuojami į Dominikos Respubliką pagal Europos bendrijos ir Dominikos Respublikos susitarimo memorandume nustatytus specialius susitarimus.
(6) Dėl to, taikant pirmiau nurodytas Reglamentų (EB) Nr. 1255/1999 ir (EB) Nr. 800/1999 nuostatas, būtina atsižvelgti į specialius susitarimus, kad eksportuotojai nepatirtų nereikalingų išlaidų prekiaudami su trečiosiomis šalimis. Tuo tikslu, nustatant mažiausią grąžinamosios išmokos dydį, neturi būti atsižvelgiama į pagal atitinkamas sąlygas ir konkrečiai paskirties vietai nustatytus dydžius.
(7) Tarifinė kvota Dominikos Respublikos paskirties vietai taikoma nuo 2000 m. liepos 1 d., todėl operatoriams nuo šios datos turėtų būti leista pasinaudoti šia leidžiančia nukrypti nuostata.
(8) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1255/1999 31 straipsnio 10 dalies trečiosios įtraukos ir nepažeidžiant Reglamento (EB) Nr. 174/1999 20a straipsnio 14 dalies, Reglamento (EB) Nr. 174/1999 20a straipsnio 3 dalyje ir 11 straipsnyje nurodytiems produktams nereikalaujama pateikti pristatymo į paskirties vietą įrodymo.
2 straipsnis
Nustatant mažiausią grąžinamosios išmokos dydį, nurodytą Reglamento (EB) Nr. 800/1999 18 straipsnio 2 dalyje, neatsižvelgiama į Reglamento (EB) Nr. 174/1999 20a straipsnio 8 dalyje nurodytą specialią grąžinamąją išmoką, kurios dydis yra mažesnis už mažiausią kitoms paskirties vietoms nustatytą dydį.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. spalio 16 d.

Labels: 3
17
6